b'\n_START_ARTICLE_\nVasili Gurko\n_START_PARAGRAPH_\nVasili Iosifovit\xc5\xa1 Gurko (20. toukokuuta (J: 8. toukokuuta) 1864 \xe2\x80\x93 11. marraskuuta 1937 Rooma, Italia) oli ven\xc3\xa4l\xc3\xa4inen kenraali, joka toimi ensimm\xc3\xa4isen maailmansodan aikana rintamakomentajana, lokakuusta 1916 maaliskuuhun 1917 tsaarinajan viimeisen\xc3\xa4 p\xc3\xa4\xc3\xa4esikunnan p\xc3\xa4\xc3\xa4llikk\xc3\xb6n\xc3\xa4 sek\xc3\xa4 maaliskuusta kes\xc3\xa4kuuhun 1917 Ven\xc3\xa4j\xc3\xa4n armeijan ylip\xc3\xa4\xc3\xa4llikk\xc3\xb6n\xc3\xa4._NEWLINE_Vasili Gurkon is\xc3\xa4 oli kuuluisa sotamarsalkka Josif Gurko. Oltuaan aluksi paa\xc5\xa1ipoikana h\xc3\xa4nest\xc3\xa4 tuli 1865 Grodnon husaarirykmentin upseeri ja my\xc3\xb6hemmin h\xc3\xa4n k\xc3\xa4vi my\xc3\xb6s yleisesikuntakatemian. Buurisodan aikana 1899\xe2\x80\x931900 Gurko toimi Ven\xc3\xa4j\xc3\xa4n sotilasatta\xc5\xa1eana ja -neuvonantajana buuriarmeijan puolella. Ven\xc3\xa4j\xc3\xa4n\xe2\x80\x93Japanin sodassa 1904\xe2\x80\x931905 h\xc3\xa4n komensi ratsuv\xc3\xa4kiprikaatia. H\xc3\xa4n johti my\xc3\xb6s 1910\xe2\x80\x931911 toiminutta komiteaa, joka toimitti j\xc3\xa4lkimm\xc3\xa4isen sodan virallisen historian. Vuonna 1911 h\xc3\xa4net ylennettiin kenraaliluutnantiksi ja nimitettiin ensimm\xc3\xa4isen ratsuv\xc3\xa4kidivisioonan komentajaksi. Ensimm\xc3\xa4ist\xc3\xa4 maailmansotaa edelt\xc3\xa4nein\xc3\xa4 vuosina Gurko tunnettiin armeijan uudistamisen kannattajana ja h\xc3\xa4n oli yhteisty\xc3\xb6ss\xc3\xa4 oktobristipoliitikko Aleksandr Gut\xc5\xa1kovin kanssa._NEWLINE_Maailmansodan puhjettua Gurkon divisioona liitettiin kenraali Paul von Rennenkampfin joukkoihin ja h\xc3\xa4n osallistui t\xc3\xa4m\xc3\xa4n hy\xc3\xb6kk\xc3\xa4ykseen It\xc3\xa4-Preussiin sek\xc3\xa4 \xc5\x81\xc3\xb3d\xc5\xbain taisteluun marraskuussa 1914. Sen j\xc3\xa4lkeen Gurko toimi kenraali Mihail Aleksejevin esikuntap\xc3\xa4\xc3\xa4llikk\xc3\xb6n\xc3\xa4 ja maaliskuusta 1915 kuudennen armeijakunnan komentajana, johtaen ven\xc3\xa4l\xc3\xa4isten vastahy\xc3\xb6kk\xc3\xa4yst\xc3\xa4 Bolim\xc3\xb3win taistelussa. My\xc3\xb6hemmin h\xc3\xa4n komensi viidett\xc3\xa4 armeijaa. Aleksejevin saatua syd\xc3\xa4nkohtauksen Gurko nimitettiin marraskuussa 1916 p\xc3\xa4\xc3\xa4esikunnan vt. p\xc3\xa4\xc3\xa4llik\xc3\xb6ksi ja h\xc3\xa4n ryhtyi johtamaan operaatioiden suunnittelua stavkassa. Tsaari Nikolai II:n vastahakoisuus hankaloitti h\xc3\xa4nen pyrkimyksi\xc3\xa4\xc3\xa4n tehostaa armeijan toimintaa. Helmikuun vallankumouksen my\xc3\xb6t\xc3\xa4 Gurkosta tuli maaliskuussa 1917 my\xc3\xb6s vt. ylip\xc3\xa4\xc3\xa4llikk\xc3\xb6 Ven\xc3\xa4j\xc3\xa4n l\xc3\xa4nsirintamalla. H\xc3\xa4n joutui kuitenkin pian erimielisyyksiin v\xc3\xa4liaikaisen hallituksen ja sotaministeri Aleksandr Kerenskin kanssa, sill\xc3\xa4 h\xc3\xa4n ei pit\xc3\xa4nyt heikentyneen armeijan komentamista hy\xc3\xb6kk\xc3\xa4ykseen viisaana. Niinp\xc3\xa4 Gurko erotettiin Kerenskin hy\xc3\xb6kk\xc3\xa4yksen alla kes\xc3\xa4kuussa 1917._NEWLINE_Gurko alennettiin divisioonankomentajaksi ja pid\xc3\xa4tettiin hein\xc3\xa4kuussa 1917 koska h\xc3\xa4n oli ollut yhteydess\xc3\xa4 syrj\xc3\xa4ytettyyn tsaariin. H\xc3\xa4net kuitenkin p\xc3\xa4\xc3\xa4stettiin pian vapaaksi ja syksyll\xc3\xa4 1917 h\xc3\xa4n poistui Ven\xc3\xa4j\xc3\xa4lt\xc3\xa4 Arkangelin kautta. Sen j\xc3\xa4lkeen h\xc3\xa4n muutti maanpakolaiseksi Englantiin ja sittemmin Italiaan. Vuonna 1919 h\xc3\xa4nelle tarjottiin mahdollisuutta tulla komentajaksi sis\xc3\xa4llissodan valkoiseen armeijaan, mutta h\xc3\xa4n kielt\xc3\xa4ytyi.'